Priekšlikums EIROPAS PARLAMENTA UN PADOMES REGULA par to tarifa likmes kvotu piešķiršanu, kas piemērojamas koksnes eksportam no Krievijas Federācijas uz Eiropas Savienību /* COM/2012/0449 final - 2012/0217 (COD) */





PASKAIDROJUMA RAKSTS Saistībā ar iestāšanos Pasaules Tirdzniecības organizācijā (PTO) Krievijas Federācija ir piekritusi samazināt izvedmuitas nodokļu likmes, ko tā pašlaik piemēro kokmateriāliem. Attiecībā uz konkrētu veidu koksni, proti, dažām skujkoku sugām (t. i., egle un priede), Krievija ir piekritusi atvērt tarifa likmes kvotas minēto izejmateriālu eksportam un piešķirt konkrētu kvotas daļu Eiropas Savienībai (ES). Tarifa likmes kvotām tiks piemērotas ievērojami samazināti izvedmuitas nodokļu likmes (t. i., 13 % egles un 15 % priedes koksnei, salīdzinājumā ar šībrīža neierobežoto ārpuskvotu izvedmuitas nodokļa likmi 25 % apmērā, bet ne mazāk kā 15 €/m³). Minētās Krievijas Federācijas konkrētās saistības ir iekļautas PTO Preču koncesiju un saistību saraksta V daļas pielikumā. Divpusējā nolīgumā vēstuļu apmaiņas veidā (turpmāk “Nolīgums”) ir paredzēti vispārīgi noteikumi par ES piešķirto konkrēto kvotu daļu īstenošanu. Nolīgums jo īpaši paredz, ka tarifa likmes kvotu ES daļas apjomu pārvalda ES un Krievijas Federācija izsniedz eksporta licences, pamatojoties uz attiecīgo ES izsniegto importa dokumentāciju. Nolīgums arī paredz, ka ES un Krievijas Federācija izstrādā sīkāku tehnisko kārtību tarifa likmes kvotu pārvaldībai pirms Nolīguma stāšanās spēkā. Šādu tehnisko kārtību izklāsta Protokolā, par ko notiek sarunas starp ES un Krievijas Federācijas valdību (turpmāk “Protokols”). Protokolā ir paredzēti noteikumi par eksporta tarifa likmes kvotu pārvaldību un eksporta pārvaldību atbilstoši minētajām kvotām, tostarp noteikumi par Eiropas Savienības kompetento iestāžu un Krievijas Federācijas valdības sadarbību, kas vajadzīga, lai nodrošinātu pienācīgu sistēmas darbību. ES ir liela interese par tarifa likmes kvotām, kas nodrošina vērā ņemamas priekšrocības koksnes eksportam no Krievijas, jo kvotas izvedmuitas nodokļi tiks ievērojami samazināti salīdzinājumā ar ārpuskvotas nodokļiem. ES mežizstrādes nozares un tādi pakārtotie lietotāji kā papīra ražošanas, būvniecības un mēbeļu ražošanas nozares ir cietušas no koksnes izvedmuitas nodokļu secīgas palielināšanas, ko Krievijas Federācija ir īstenojusi kopš 2007. gada. ES uzņēmēji tagad vēlas piekļūt šiem izejmateriāliem par ievērojami labākiem nosacījumiem, un šīs tarifu likmes kvotas būtībā ir noteiktas viņu interesēs. Lai nodrošinātu Nolīgumā un Protokolā paredzētās pārvaldības sistēmas efektīvu piemērošanu līdz brīdim, kad Krievijas Federācija iestājas PTO, gan Nolīgums, gan Protokols tiks piemērots provizoriski no dienas, kad Krievijas Federācija iestāsies PTO. 3. pantā Padomes 2011. gada 14. decembra Lēmumā 2012/105/ES par to, lai Eiropas Savienības vārdā parakstītu un provizoriski piemērotu Nolīgumu un Protokolu, ir apstiprināts, ka gan Nolīgumu, gan Protokolu piemēro provizoriski, kamēr tiek pabeigtas procedūras Nolīguma noslēgšanai. Komisija būtu jāpilnvaro pieņemt vajadzīgos noteikumus par eksportam uz ES piešķirto tarifa likmes kvotu apjomu pārvaldību, izmantojot īstenošanas aktu. Saskaņā ar 4. pantu Padomes 2011. gada 14. decembra Lēmumā 2012/105/ES par to, lai Eiropas Savienības vārdā parakstītu un provizoriski piemērotu Nolīgumu un Protokolu, Komisija ir pilnvarota pieņemt sīki izstrādātus noteikumus par kvotu atļauju piešķiršanas metodi atbilstīgi Protokola 5. panta 2. punktam un jebkurus citus noteikumus, kas vajadzīgi, lai Eiropas Savienība varētu pārvaldīt eksportam uz Eiropas Savienību piešķirto tarifa likmes kvotu apjomus. Uz tā pamata Komisijas 2012. gada 12. jūnija Īstenošanas regulā (ES) Nr. 498/2012 ir paredzēti provizoriskie īstenošanas noteikumi, kas vajadzīgi, lai ES varētu pilnībā veikt savu tarifu likmes kvotas daļu pārvaldību līdz brīdim, kad Krievijas Federācija pievienojas PTO. Tomēr Komisijas Īstenošanas regula (ES) Nr. 498/2012 zaudēs spēku dienā, kurā Protokolu beigs piemērot provizoriski (sal. Komisijas Īstenošanas regulas (ES) Nr. 498/2012 20. panta 2. daļu). Tāpēc Komisijai jābūt pilnvarotai ar Eiropas Parlamenta un Padomes regulu, kas pieņemta parastajā likumdošanas procedūrā, pieņemt vajadzīgos galīgos īstenošanas pasākumus. Lai līdz brīdim, kad Krievijas Federācija pievienosies PTO, ES varētu netraucēti pārvaldīt savu tarifu likmes kvotu daļu, Komisijas Īstenošanas regulas (ES) Nr. 498/2012 7. nodaļā ir paredzēti noteikumi par konkrētiem sagatavošanās pasākumiem, kas ir jāveic uzreiz pēc pagaidu īstenošanas regulas stāšanās spēkā. Šie sagatavošanās pasākumi ir vajadzīgi, lai aprēķinātu maksimālos importa apjomus (tā sauktos “griestus”) tiem uzņēmumiem, kuri var pieprasīt “tradicionālā” importētāja statusu Nolīguma un Protokola piemērošanas pirmo trīs kvotas periodu laikā (sal. Protokola 5. panta 4. punktu). Tādējādi juridiskās sekas, kas izriet no sagatavošanās pasākumiem, kurus veic saskaņā ar Komisijas Īstenošanas regulu (ES) Nr. 498/2012, ir jāsaglabā arī ar jauno īstenošanas regulu, ko Komisija pieņems, lai nodrošinātu uzņēmējiem juridisko noteiktību un nepārtrauktību. 2012/0217 (COD) Priekšlikums EIROPAS PARLAMENTA UN PADOMES REGULA par to tarifa likmes kvotu piešķiršanu, kas piemērojamas koksnes eksportam no Krievijas Federācijas uz Eiropas Savienību EIROPAS PARLAMENTS UN EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 207. pantu, ņemot vērā Komisijas priekšlikumu, pēc leģislatīvā akta projekta nosūtīšanas valstu parlamentiem, saskaņā ar parasto likumdošanas procedūru[1], tā kā: (1) Ņemot vērā to, cik svarīgs Eiropas Savienībai no ekonomiskā viedokļa ir koksnes imports un cik svarīga Eiropas Savienībai ir Krievijas Federācija kā koksnes piegādātāja, Komisija ir pārrunājusi ar Krievijas Federāciju tās saistības samazināt vai atcelt izvedmuitas nodokļus, ko tā pašlaik piemēro koksnei. (2) Minētās saistības, kas līdz ar Krievijas Federācijas iestāšanos Pasaules Tirdzniecības organizācijā (PTO) kļūs par daļu no tās PTO Preču koncesiju un saistību saraksta, ietver tarifa likmes kvotas konkrētu skujkoku veidu koksnes eksportam, no kurām daļa ir piešķirta eksportam uz Savienību. (3) Sarunās par Krievijas Federācijas iestāšanos PTO Komisija Savienības vārdā ir pārrunājusi ar Krievijas Federāciju Nolīgumu vēstuļu apmaiņas veidā par to tarifa likmes kvotu pārvaldību, kas piemērojamas konkrētu skujkoku koksnes eksportam no Krievijas Federācijas uz Savienību[2] (turpmāk “Nolīgums”). (4) Kā paredzēts Nolīgumā, Savienība un Krievijas Federācija ir pārrunājušas arī sīku tehnisko kārtību tarifa likmes kvotu pārvaldībai, kas ietverta Nolīgumā tā Protokola veidā, par kuru notika sarunas starp Savienību un Krievijas Federācijas valdību[3] (turpmāk “Protokols”). (5) Padome 2011. gada 14. decembrī pieņēma Lēmumu 2012/105/ES[4], ar kuru ir dotas pilnvaras parakstīt Nolīgumu un Protokolu un provizoriski piemērot tos no dienas, kad Krievijas Federācija pievienojas PTO. Nolīgums un Protokols tika parakstīti 2011. gada 16. decembrī. (6) Saskaņā ar Nolīguma noteikumiem Eiropas Savienība pārvalda tai piešķirto tarifa likmes kvotu daļu, izmantojot savas iekšējās procedūras. Lēmumā 2012/105/ES ir paredzēts, ka Komisija pieņem sīki izstrādātus noteikumus par kvotu atļauju piešķiršanas metodi atbilstoši Protokolam un jebkurus citus noteikumus, kas vajadzīgi, lai Eiropas Savienība varētu pārvaldīt eksportam uz Eiropas Savienību piešķirto tarifa kvotu apjomus. Komisijas 2012. gada 12. jūnija Īstenošanas regulā (ES) Nr. 498/2012 par to tarifa likmes kvotu piešķiršanu, kas piemērojamas kokmateriālu eksportam no Krievijas Federācijas uz Eiropas Savienību[5], ir paredzēti pagaidu īstenošanas noteikumi, kas vajadzīgi, lai Savienība varētu pilnībā veikt savu tarifu likmes kvotas daļu pārvaldību līdz brīdim, kad Krievijas Federācija pievienojas PTO. Minētā regula zaudēs spēku, kad Nolīgums un Protokols būs noslēgti un stājušies spēkā. (7) Lai nodrošinātu vienādus nosacījumus Nolīguma un Protokola īstenošanai pēc to stāšanās spēkā, īstenošanas pilnvaras būtu jāpiešķir Komisijai. Šīs pilnvaras būtu jāīsteno atbilstīgi Eiropas Parlamenta un Padomes 2011. gada 16. februāra Regulai (ES) Nr. 182/2011, ar ko nosaka normas un vispārīgus principus par dalībvalstu kontroles mehānismiem, kuri attiecas uz Komisijas īstenošanas pilnvaru izmantošanu[6]. (8) Pārbaudes procedūra būtu jāizmanto, lai pieņemtu īstenošanas aktus, kuros izklāstīti noteikumi par kvotu atļauju piešķiršanas metodi un jebkuri citi noteikumi, kas vajadzīgi, lai Savienība Nolīguma un Protokola īstenošanā varētu pārvaldīt eksportam uz Savienību piešķirto tarifa likmes kvotu apjomus, ņemot vērā, ka minētie akti ir saistīti ar kopējo tirdzniecības politiku un ka tādēļ uz tiem attiecas Regulas (ES) Nr. 182/2011 2. panta 2. punkta b) apakšpunkta iv) punkts. (9) Lai nodrošinātu uzņēmējiem juridisko noteiktību un nepārtrauktību, ar jaunajiem īstenošanas aktiem, kurus pieņem atbilstīgi šai regulai, būtu jāsaglabā juridiskās sekas, kas izriet no sagatavošanās pasākumiem, kuri veikti saskaņā ar Īstenošanas regulu (ES) Nr. 498/2012, tā, it kā minētie sagatavošanās pasākumi ir veikti saskaņā ar minēto jauno īstenošanas aktu attiecīgajiem noteikumiem, IR PIEŅĒMUŠI ŠO REGULU. 1. pants 1. Īstenojot Nolīgumu starp Eiropas Savienību un Krievijas Federāciju par to tarifa likmes kvotu pārvaldību, kas piemērojamas koksnes eksportam no Krievijas Federācijas uz Eiropas Savienību, un Protokolu par tehnisko kārtību atbilstīgi Nolīgumam, Komisija pieņem sīki izstrādātus noteikumus par kvotu atļauju piešķiršanas metodi atbilstoši Protokola 5. panta 2. punktam un jebkurus citus noteikumus, kas vajadzīgi, lai Savienība varētu pārvaldīt eksportam uz Savienību piešķirto tarifa kvotu apjomus. Minētos īstenošanas aktus pieņem saskaņā ar 2. pantā minēto pārbaudes procedūru. 2. Ar 1. punktā minētajiem īstenošanas aktiem saglabā juridiskās sekas, kas izriet no sagatavošanās pasākumiem, kuri veikti saskaņā ar Īstenošanas regulu (ES) Nr. 498/2012. 2. pants Komisijai palīdz Mežsaimniecības komiteja, kas izveidota ar Lēmuma 2012/105/ES 5. pantu. Minētā komiteja ir komiteja Regulas (ES) Nr. 182/2011 nozīmē. Mežsaimniecības komiteja drīkst pārbaudīt jebkuru ar Nolīguma un Protokola piemērošanu saistītu jautājumu, kuru ierosinājusi Komisija vai kurš ierosināts pēc dalībvalsts pieprasījuma. Ja ir atsauce uz šo pantu, piemēro Regulas (ES) Nr. 182/2011 5. pantu. 3. pants Šī regula stājas spēkā tās publicēšanas dienā Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, Eiropas Parlamenta vārdā — Padomes vārdā — priekšsēdētājs priekšsēdētājs [1] Eiropas Parlamenta [XXX] nostāja un Padomes [XXX] lēmums. [2] OV L 57, 29.2.2012., 3. lpp. [3] OV L 57, 29.2.2012., 5. lpp. [4] OV L 57, 29.2.2012., 1. lpp. [5] OV L 152, 13.6.2012., 28. lpp. [6] OV L 55, 28.2.2011., 13. lpp.